ሁሉም ሥራ ራሱን የቻለ ባለሙያ ይሻል (ይፈልጋል) እንጨት መፍለጥ እንኳ! እንጨት ያለ ሙያተኛው ቢፈለጥ በመጥረቢያው እግር ይጎዳል ወይም እንጨቱ ዘሎ (ተፈናጥሮ) ዓይን ወይ ጥርስ ወይ ግንባር ሊመታ ይችላል፡፡ እንኳንስ ሰፊ የምህንድስና ዕውቀትና ጥበብ እንዲሁም በሚሊዮን የሚቆጠር መዋዕለ ንዋይ የሚጠይቀው የአስፋልት ሥራ እንዲሁ በዘፈቀደ ያለ ሙያተኛ አይሠራም፡፡ መሠራትም የለበትም፡፡ ግና የአዳማ ከተማ መስተዳድር ምክር ቤት ሹማምንት የኮንስትራክሽን መሣሪያዎች ተከራይተው፣ በራሳቸው የሰው ኃይል ግንባታውንም ሆነ ቁጥጥሩን እንሠራዋለን (መሥራት አለብን) በማለት በ2008 ዓ.ም. ማጠናቀቂያና በ2009 ዓ.ም. መግቢያ ባሉት ወራት ከማያ ሆቴል እስከ መረብ ቁጥር 2 ሥጋ ቤት ያለውን መንገድ በአስፋልት ኮንክሪት ደረጃ ሠርተው ማጠናቀቃቸው ይታወቃል፡፡ ሆኖም የተሠራው የአስፋልት ኮንክሪት መንገድ አገልግሎት በጀመረ በ15ኛው ቀን ሙሉ ለሙሉ ሊባል በሚችል ፈራርሶ የነበረው እንዳልነበረ ሆኖ ይገኛል፡፡ ዘጠና ቀናት ሳይሞላው (ሳያስቆጥር) በመፈራረሱ የሙከራ ጊዜውን ያልጨረሰ አስፋልት መንገድ (Apprentice Asphalt) በሚል መጠሪያ ስም የአካባቢው ነዋሪ እየጠራው ይቀልዳል፡፡ በአንፃሩ በናዝሬት ከተማ ዳርቻ ሰንጥቆ የሚያልፈውን የቀለበት መንገድ በአስፋልት ኮንክሪት ደረጃ አገር በቀሉ ኮንትራክተር ግንባታውን፣ የማማከርና የቁጥጥር ሥራውን መንግሥታዊው ድርጅት (ትኮዲአማ) በጥምረት እየገነቡ (እየሠሩ) ይገኛሉ፡፡ ድንቅና ማለፊያ ሥራ ነውና በርቱ ተበራቱ ሊባሉ ይገባል፡፡ እናም በቅርቡ የናዝሬት ከተማን እንዲያስተዳድሩ በክልሉ መንግሥት እንደ አዲስ የተሾሙ ተሿሚዎች በመንገድ ጥራትና ደኅንነት፣ በከተማ ማስተር ፕላን ትግበራና ውሳኔዎች ላይ ቁርጠኝነት ይጠበቅባቸዋል እላለሁ፡፡ ሥራና ባለሙያ ሲገናኙ እንዲህ ዓይነት ውጤት ይገኛል፡፡
